Jhb-peuter veg om lewe na honde-aanvalWAARSKUWING: ‘n Foto in die berig is grafies van aard en kan sensitiewe lesers ontstel. Desjuane Farmer. Foto: Verskaf ŉ Dogtertjie van 17 maande van Alberton veg om haar lewe nadat haar gesig en kopvel Woensdag deur ŉ hond verskeur is. Desjuane was glo saam met haar ma, Hilda Sage en pa, Rodney Farmer, by Hilda se werkgewer se huis toe die voorval plaasgevind het. Mercia Farmer, Desjuane se ouma, het aan Maroela Media gesê die gesin het ŉ jaareindfunksie by die huis bygewoon en die kettingboel (bull mastiff) is buite die huis toegemaak sodat hy nie naby die gaste kon kom nie. “Hy het op die een of ander manier die deur oopgestoot en in die huis in gestorm, reguit op Desjuane af. Sy het met haar rug na hom toe gestaan en hy het van agter af op haar gespring en haar grond toe gepluk,” het sy gesê. Die volwassenes het so vinnig as moontlik die hond van Desjuane afgeruk, maar nie voordat hy haar klaar erg gebyt het nie. “Hulle het dadelik met haar hospitaal toe gejaag en sy moes gisteraand ŉ noodoperasie ondergaan om die ergste oop wonde te heg,” het Mercia gesê. Desjuane Farmer in die hospitaal nadat ‘n hond haar gebyt het. Foto: Verskaf “Die dokters verwag hulle sal moontlik plate in haar gesiggie moet sit en nog verskeie operasies moet doen om haar wonde te heg. Sy sal ook waarskynlik in die toekoms rekonstruktiewe chirurgie moet ondergaan.” Die hond is intussen van kant gemaak, het sy gesê. Volgens Mercia gaan die familie deur ŉ baie moeilike tyd, maar probeer hulle om ter wille van Desjuane sterk te wees. “Dit is nou net in God se hande. Ons probeer maar rustig bly, maar met tye voel dit asof jy net uitmekaar val. Ons kan nou net bid,” het sy in trane gesê. Desjuane het nie ŉ mediese fonds nie en na raming sal haar mediese onkostes meer as ŉ halfmiljoenrand beloop. Die gesin het bankbesonderhede verskaf waar donasies vir haar mediese onkostes inbetaal kan word.